Avoimuusrekisterivalmistelun parlamentaarisen ohjausryhmän lisäkokous 5/2021

Aika 19.10.2021 klo 14:15-16:00

Paikka Kokous järjestettiin siten, että oli mahdollista osallistua joko paikan päällä tai etäyhteyden välityksellä

Osallistujat

Pj. Markus Lohi, kansanedustaja, KESK

Johannes Koskinen, kansanedustaja, SDP (klo 15:00 asti ja klo 15:35-16:00)

Sebastian Tynkkynen, kansanedustaja, PS

Saara-Sofia Sirén, kansanedustaja, KOK

Mari Holopainen, kansanedustaja, VIHR

Veronika Honkasalo, kansanedustaja, VAS

Sandra Bergqvist, kansanedustaja, RKP (klo 15:09 alkaen)

Antero Laukkanen, kansanedustaja, KD (klo 16:00 asti)

Lasse Nikkanen, LiikeNyt

Sihteerit:

Sami Demirbas, asiantuntija, oikeusministeriö

Heini Huotarinen, neuvotteleva virkamies, oikeusministeriö

Anna Pohjalainen, EU-asiantuntija, oikeusministeriö

Lisäksi kutsuttuna asiantuntijatyöryhmä:

Niklas Wilhelmsson, yksikönpäällikkö, oikeusministeriö (pj.)

Juuso Oilinki, erityisasiantuntija, oikeusministeriö

Pertti Rauhio, hallintojohtaja, eduskunnan kanslia

Miska Lautiainen, valtiovarainministeriö

~~Liisa Partio, jäsen, Kansalaisyhteiskuntapolitiikan neuvottelukunta KANE~~

Tuomo Yli-Huttula, puheenjohtaja, Edunvalvontafoorumi

~~Pentti Mäkinen, Transparency Finland~~

~~Markku Jokisipilä, johtaja, eduskuntatutkimuksen keskus~~

Emilia Korkea-aho, apulaisprofessori

1. **Kokouksen avaus ja esityslistan hyväksyminen**

Puheenjohtaja avasi kokouksen klo 14:21. Todettiin läsnäolijat.

1. **Esityslistan hyväksyminen**

Hyväksyttiin esityslista.

1. **Edellisen kokouksen pöytäkirjan hyväksyminen**

Hyväksyttiin edellisen kokouksen pöytäkirja.

1. **Esitys avoimuusrekisteristä**

Puheenjohtaja totesi, että tässä kokouksessa on tarkoitus keskittyä käsittelemään asioita 7 luvusta eteenpäin ja pyysi ohjausryhmän jäseniä kiinnittämään erityistä huomiota pykäliin ja yksityiskohtaisiin perusteluihin. Mietintöön on tehty edellisessä ohjausryhmäkokouksessa päätetyt, soveltamisalaa koskevat kirjaukset, ja siinä tuodaan esille, että soveltamisalaa koskeva valinta jätetään valtioneuvostolle. Lukuun 2 on tuotu taulukot ja avattu niiden sisältöä. Lisäksi perusteluita on täydennetty ja pykäliä hiottu.

Käytiin pykäläluonnoksia ja perusteluita läpi. Päätettiin siirtää 1 §:n 1 momentin toinen virke 2 §:n 1 momentin loppuun. Todettiin, että 1 §:n perusteluita on muokattava siirron huomioon ottamiseksi. Pykälän 2 osalta keskusteltiin vaikuttajaviestintätoimistojen tekemän taustatyön sisällyttämisestä ilmoitusvelvollisuuden piiriin, kuten mietinnössä on esitetty. Taustatyötä ei tehdä asiakkaan toimeksiannosta, mutta se kuitenkin hyödyttää asiakastyötä. Tällaista työtä voi myös olla käytännössä hankala erottaa vaikuttamistoiminnasta. Päätettiin säilyttää mietintö tältä osin ennallaan.

Keskusteltiin 3 §:n 1 momentin 3 kohdassa käytetystä ilmaisusta ”satunnainen ja vähämerkityksinen vaikuttamistoiminta”. Todettiin, että tällaisen toiminnan sulkeminen ilmoitusvelvollisuuden ulkopuolelle helpottaa etenkin pieniä toimijoita. Osa ohjausryhmän jäsenistä ehdotti, että vähämerkityksisen sijaan pykälätekstissä käytettäisiin joko ilmaisua ”pienimuotoinen” tai ”yksittäisiin asioihin liittyvä”. Jätettiin tämä kysymys sihteeristölle jatkopohdintaan, samoin kuin se, tulisiko vähämerkityksistä toimintaa avata lisää säännöskohtaisissa perusteluissa.

Pykälän 6 osalta käytiin keskustelua siitä, kuinka usein toimintailmoitus tulee tehdä. Mietinnössä esitetään nyt, että toimintailmoitus tulee tehdä kaksi kertaa vuodessa. Osa ohjausryhmän jäsenistä pohti, riittäisikö kerran vuodessa. Pohdittiin myös ilmoitusvelvollisuuden porrastamista toimijan koon perusteella. Todettiin porrastamisen olevan käytännössä hankalaa. Pohdittiin myös sitä, kuinka tarkasti aihe tulisi ilmoittaa, ja sitä, tuoko pääasiallisten yhteydenpitotapojen ilmoittaminen lisäarvoa rekisteriin. Päätettiin säilyttää mietintö näiltä osin ennallaan.

Pykälän 7 osalta pohdittiin, tulisiko neuvottelukunta asettaa heti lain vahvistamisen jälkeen. Todettiin, että tällä olisi vaikutusta rekisteriviranomaisen (VTV) muuhun valmistelevaan työhön avoimuusrekisterin käyttöön ottamiseksi. Päätettiin säilyttää mietintö tältä osin ennallaan. Neuvottelukunnan kokoonpanon (8 §) osalta ohjausryhmä piti tärkeänä, että neuvottelukunnassa olisi aina edustettuna kaikki seuraavat sidosryhmät: edunvalvonnan ammattilaiset, kansalaisjärjestöt, tutkijat ja viranomaiset. Pohdittiin, tulisiko neuvottelukunnan toimikausi sitoa vaalikauteen, mutta päädyttiin säilyttämään mietintö tältä osin ennallaan, eli toimikausi olisi enintään kolme vuotta.

Pykälään 9 liittyen todettiin, ettei avoimuusrekisterilailla laajenneta julkisuuslain soveltamisalaa, mutta rekisteristä saatava tieto voi auttaa tarkentamaan tietopyyntöjä niiden tahojen osalta, jotka kuuluvat julkisuuslain soveltamisalaan.

Todettiin, että todennäköisesti ei ole tarpeen säätää VTV:lle oikeutta antaa tarkempaa ohjeistusta ilmoitusmenettelyihin ja rekisterin tietosisältöihin liittyen. Tästä johtuen 8 luvun otsikko todennäköisesti poistetaan tarpeettomana, jolloin jäljempänä mietinnössä olevien lukujen otsikoiden numerointi muuttuu. Sihteeristö kertoi, että lukuun 11.1 (esityksen riippuvuus muista esityksistä) on tarkoitus lisätä viittaus valtiovarainministeriössä vireillä olevaan, karensseja koskevaan esitykseen. Myös lukua 11.2 (suhde talousarvioesitykseen) tullaan täydentämään.

Puheenjohtaja totesi, että ohjausryhmän seuraavassa kokouksessa on tarkoitus hyväksyä mietintö lopullisesti. Ennen tätä käydään läpi mietinnön esipuheeseen ja lukuun 5.1 tehdyt, soveltamisalaan liittyvät tarkennukset. Lisäksi on tarkoitus hyväksyä 3 § ja sen yksityiskohtaiset perustelut. Mietinnön muut kohdat ovat tulleet hyväksytyksi eikä niihin ole tarkoitus palata.

1. **Muut asiat**

Puheenjohtaja totesi seuraavan, 27.10. pidettävän kokouksen olevan ohjausryhmän viimeinen. Kokous toimii päätöskokouksena, jossa mietintö hyväksytään lopullisesti.

Mietinnön luovutustilaisuus järjestetään todennäköisesti marraskuun puolivälin jälkeen. Päivämäärä tarkentuu myöhemmin. Ohjausryhmän jäsenet ovat tervetulleita luovutustilaisuuteen. Luovutustilaisuuden jälkeen mietintö lähtee lausuntokierrokselle. Lausuntokierroksen alkuun on kaavailtu sidosryhmätilaisuutta.

1. **Kokouksen päättäminen**

Puheenjohtaja päätti kokouksen klo 16:32.

###### 